འོན་ཀྱང་བྲིས་ནོར་ལ་བརྟེན་མ་དག་རྒྱུན་འབྱམས་སུ་སོང་བའང་མང་སྟེ།དཔེར་ན།བུ་སྟོན་ཆོས་འབྱུང་དུ་སད་ན་ལེགས་ཀྱི་མཚན་ལ།ཁྲི་ལྡེ་སྲོང་བཙན་ཟེར་རྒྱུ་ལ།ཁྲི་ལྡེ་བཙན།ཞེས་སྲོང་ཆད་པ་དང༌།རལ་བ་ཅན་གྱི་མཚན་ལ་ཁྲི་གཙུག་ལྡེ་བཙན་ཟེར་རྒྱུ་ལ་ཁྲི་ལྡེ་སྲུང་བཙན་ཞེས་བྲིས་པ་ལྟ་བུ།འདི་ནི་ཡིག་ནོར་ཡིན་ཏེ།གོང་དུ་སྡེ་པར་ཤོག་གྲངས་དགུ་བཅུའི་ཉིན་ལ་བོད་ཀྱི་རྒྱལ་པོ་ཁྲི་གཙུག་ལྡེ་བཙན་རལ་བ་ཅན།ཞེས་ཡོད་པ་ལྟར་ཡིན་ནོ།།ཡང་གོང་དུ་རྦ་ཁྲི་བཞེར།སང་ཤི་ཏ་ཞེས་མི་གཉིས་བྱས་པ་དང༌།འོག་ཏུ།འབའ་ཁྲི་བཞེར་སང་ཤི་ཏ།ཞེས་གཅིག་བྱས་པ་ལྟ་བུས་མཚོན།ཡི་གེ་མ་དག་པ་ཡོད་ལ།ཕྱིས་སུ་འགའ་ཞིག་གིས་ཡི་གེ་དག་མ་དག་མ་དཔྱད་པར།ཀུན་མཁྱེན་བུའི་ཆོས་འབྱུང་གི་ཡིག་ནོར་ལྟར་བྲིས་པ་ཡོད།བདག་གིས་ཀྱང་སྔར་བློ་གསལ་དགའ་སྟོན་རྩོམ་དུས་མ་དཔྱད་པར།ཁྲི་ལྡེ་སྲོང་བཙན་རལ་བ་ཅན་ཞེས་བྲིས་པ་ནི་ནོར་བ་ཡིན།ཁྲི་སྲོང་ལྡེ་བཙན་གྱི་ཡབ་མེས་ཨག་ཚོམ་གྱི་མཚན་ལ།ཁྲི་ལྡེ་གཙུག་བརྟན་དང༌།ཁྲི་སྲོང་ལྡེ་བཙན་གྱི་སྲས་སད་ན་ལེགས་ཀྱི་མཚན་ལ་ཁྲི་ལྡེ་སྲོང་བཙན་དང༌།དེའི་སྲས་རལ་བ་ཅན་གྱི་མཚན་ལ་ཁྲི་ལྡེ་གཙུག་ལྡེ་བཙན་ཟེར་བ་ཡིན་ཏེ།འདི་ནི་བུ་སྟོན་ཆོས་འབྱུང༌།དེབ་དམར།དེབ་སྔོན།མཁས་པའི་དགའ་སྟོན།ས་སྐྱའི་བསྟན་པ་སྤྱིའི་ཆོས་འབྱུང༌།ཀློང་ཆེན་ཆོས་འབྱུང༌།བཀའ་གཙིགས་ཆེན་མོ།རྡོ་རིང་གི་ཡི་གེ།ཏུན་ཧོང་གི་གཏེར་ཡིག་སོགས་གཅིག་མཐུན་རེད་དོ།།།།